SKRIFTLIG FORESPØRGSEL E-2168/99

af Gerhard Schmid (PSE) til Kommissionen

(29. november 1999)

Om: Telecentre i Bayern

Den bayerske statsregering agter som led i top-elleve-programmet at oprette såkaldte telecentre i alle landkredse, der er mål-5b-områder. I alt skal der opstå 40 sådanne centre i Bayern. Hertil stilles der 60 mio. DM til rådighed fra det offentliges side. Størstedelen heraf afholdes fra europæiske støttemidler. 5b-programmet deltager med ca. 17,8 mio. DM, og Den Europæiske Socialfond stiller ca. 7,5 mio. DM til rådighed. Delstaten Bayern stiller ca. 15 mio. DM til rådighed.

Til dette formål blev der også udarbejdet en brochure. I denne brochure nævnes ikke med et eneste ord, at størstedelen af støttebeløbene stammer fra EU-budgettet. Også på selve stedet er der ved de projekter, som jeg kender, ingen henvisning til europæiske støttebeløb.

1. Findes der bestemmelser, der foreskriver medlemsstaternes myndigheder, som forvalter EU-midler, offentligt at gøre opmærksom på hvem der yder støtten? I bekræftende fald, vil Kommissionen i dette tilfælde give Bayerns statsregering en reprimande? I benægtende fald, hvorfor ikke, og har man planer om sådanne bestemmelser?

2. Så vidt jeg ved blev det mål, der var forbundet med oprettelsen af telecentrene, nemlig at skabe 600 yderligere arbejdspladser i landdistrikter, langt fra opnået. Har Kommissionen undersøgt dette projekt med henblik på effektiviteten af anvendelsen af offentlige midler, navnlig ud fra aspektet om skabelse af arbejdspladser? I bekræftende fald, hvordan lyder resultatet? I benægtende fald, hvorfor ikke, og vil dette endnu ske?

Svar fra Franz Fischler på Kommissionens vegne

(21. december 1999)

Operative programmer under mål nr. 5b og Leader II, der samfinansieres af strukturfondene, udformes på prioriterings- og foranstaltningsniveau og ikke på projektniveau. Derfor har Kommissionen normalt ikke kendskab til individuelle projekter.

For top eleven underrettede de bayerske myndigheder den bayerske styringskomité for mål nr. 5b og Leader II om, at det bayerske koncept for integreret anvendelse af telekommunikation i landdistrikter (top elf) er i overensstemmelse med foranstaltningerne under de operative programmer. Konceptet består af en række forskellige projekter, der med henblik på at gøre dem mere synlige samledes i top elf-konceptet. Disse projekter blev forbundet med foranstaltninger under de operative programmer for mål nr. 5b under Den Europæiske Udviklings- og Garantifond for Landbruget (EUGFL) og Den Europæiske Socialfond (ESF), dvs. foranstaltning 7 skovbrug og top elf-projektet, informationssystem vedrørende skovbrug .

Hverken Kommissionen eller styringskomitéen blev i detaljer underrettet om, hvor store beløb det var hensigten at bruge til top elf. Kommissionen har kontaktet de tyske myndigheder for at efterprøve de tal, som det ærede medlem nævnte i sit spørgsmål.

Kommissionen har ikke været bekendt med den brochure, som de bayerske myndigheder har udarbejdet vedrørende top elf.

1. I overensstemmelse med punkt E i de horisontale bestemmelser i bilaget til Kommissionens beslutninger om de operative programmer er det Kommissionens beslutning nr. 94/342/EF af 31. maj 1994(1) om informationsforanstaltninger, der skal iværksættes af medlemsstaterne i forbindelse med interventioner fra strukturfondene, der gælder.

Kommissionen kan ikke bekræfte, om de bayerske myndigheder har opfyldt kravene i ovennævnte publikation for så vidt angår de pågældende projekter. Kommissionen er ved at kontakte medlemsstaten med henblik på oplysningerne herom.

2. Da de operative programmer udformes på foranstaltningsniveau kan Kommissionen ikke gennemføre feasibility-undersøgelser vedrørende projekterne. Dette er medlemsstaternes opgave. Kommissionen kontakter i øjeblikket medlemsstaten med henblik på at få mere fyldestgørende oplysninger.

(1) EFT L 152 af 18.6.1994.